केरल के मलप्पुरम में टूरिस्ट बोट पलटी, 15 की मौत, रेस्क्यू ऑपरेशन जारी
Breaking News Headlines Today, Pictures, Videos and More From Dainik Bhaskar (दैनिक भास्कर) देश में कोरोना केस लगातार कम हो रहे हैं। बीते दिन 2,830 नए केस दर्ज किए गए, जबकि 21 लोगों की मौत हुई
केरल के मलप्पुरम में रविवार रात एक डबल डेकर बोट पलटने से 15 टूरिस्ट की मौत हो गई। बोट में करीब 40 टूरिस्ट सवार थे। हादसा तनूर के पास हुआ। रेस्क्यू ऑपरेशन जारी है। घटना शाम करीब सात बजे थूवल थेरम टूरिस्ट स्पॉट पर पुरपुझा नदी में हुई। मरने वालों में 6 बच्चे और 4 महिलाएं शामिल हैं। करीब 10 लोगों को बचा लिया गया है। उन्हें अस्पताल में भर्ती कराया गया है।
बोट पर सवार टूरिस्ट मलप्पुरम जिले के परप्पनंगडी और तनूर इलाके के थे। यहां बोट सर्विस को केवल शाम 5 बजे तक संचालित करने की अनुमति है।
आज की अन्य बड़ी खबरें...
जम्मू-कश्मीर के पुंछ में वाहन खाई में गिरा, BSF के एक जवान की मौत, 6 घायल
जम्मू-कश्मीर के पुंछ में एक वाहन रविवार को सड़क से फिसल कर गहरी खाई में गिर गया। हादसे में सीमा सुरक्षा बल (BSF) के एक जवान की मौत हो गई। छह जवान घायल हुए हैं। इनमें चार की हालत गंभीर है। अधिकारी ने कहा कि दुर्घटना मेंढर के बलनोई इलाके में हुई। BSF के वाहन के ड्राइवर ने पहाड़ी सड़क पर एक अंधे मोड़ पर नियंत्रण खो दिया।
जापान में 6.5 तीव्रता का भूकंप आया, एक की मौत 33 घायल
जापान के इशिकावा में रविवार को 6.5 की तीव्रता का भूकंप आया। इससे एक शख्स की मौत हो गई, जबकि 33 लोग घायल हो गए हैं। भूकंप के चलते कई इमारतों को भी नुकसान हुआ है। ​
4 मई को भारत की हवाई सीमा में 7 मिनट उड़ता रहा था पाकिस्तानी विमान, बारिश की वजह से ऐसा हुआ था
पाकिस्तान इंटरनेशनल एयरलाइंस का एक सिविलियन एयरक्राफ्ट 4 मई को बारिश और तूफान की वजह से लाहौर एयरपोर्ट पर लैंड नहीं कर सका था। यही वजह थी कि वो करीब 10 मिनट तक इंडियन एयरस्पेस में भटकता रहा था। पाकिस्तान के अखबार ‘द न्यूज’ ने यह यह जानकारी दी है।
इसके मुताबिक- पायलट ने कई बार अल्लामा इकबाल एयरपोर्ट पर लैंडिंग के लिए कोशिश की। इसमें वो नाकाम रहे और एयरक्राफ्ट कुछ देर भारत की हवाई सीमा में रहा। इसकी लोकेशन पंजाब की तारन साहिब और रसूलपुर के पास मिली। इसकी ऊंचाई करीब 20 हजार फीट थी।
पुलवामा में पुलिस ने 5 से 6 किलो IED किया बरामद, आतंकवादियों का एजेंट गिरफ्तार
जम्मू-कश्मीर के पुलवामा में रविवार को 5 से 6 किलो IED बरामद किया गया। कश्मीर पुलिस ने कहा कि आतंकवादियों के एक साथी इश्फाक अहमद वानी को पकड़ा गया था। उसी के खुलासे के बाद IED बरामद हुआ है। मामले को लेकर केस दर्ज किया गया है। पुलिस ने कहा कि आगे की जांच चल रही है।
गुलाम नबी आजाद बोले- केंद्र ने पत्थरबाजी-आतंकवाद पर काबू किया, लेकिन अनुच्छेद 370 हटाना सही नहीं
जम्मू-कश्मीर के पूर्व मुख्यमंत्री गुलाम नबी आजाद ने कहा कि केंद्र सरकार घाटी से पत्थरबाजी और आतंकवाद को काबू करने में सफल रही है, लेकिन अनुच्छेद 370 हटाना जनता के हित में नहीं था। पिछले कुछ दिनों से राजौरी और पुंछ से सामने आ रही घटनाएं चिंता का विषय है।
तमिलनाडु में नहीं दिखाई जाएगी 'द केरल स्टोरी', मल्टीप्लेक्स संगठनों ने लिया फैसला
फिल्म 'द केरल स्टोरी' को लेकर देश में विवाद जारी है। तमिलनाडु में इस फिल्म की स्क्रीनिंग पर रोक लगा दी गई है। थिएटर्स मालिकों ने कानून व्यवस्था की स्थिति और फिल्म की खराब प्रतिक्रिया का हवाला देते फिल्म पर रोक लगाने का फैसला किया है।
सुदीप्तो सेन के डायरेक्शन में बनी फिल्म ‘द केरल स्टोरी’ 5 मई को रिलीज हुई। ट्रेलर रिलीज होते ही ये फिल्म विवादों से घिर गई। ट्रेलर में दावा किया गया था कि राज्य की 32 हजार लड़कियां लापता हो गईं थीं और बाद में आतंकवादी समूह आईएसआईएस में शामिल हो गईं।
दिल्ली में लैपटॉप फैक्ट्री में लगी आग, महिला की झुलसकर मौत
दिल्ली के चांद बाग इलाके में शनिवार को एक लैपटॉप फैक्ट्री में आग लग गई, जिसमें झुलसकर एक महिला की मौत हो गई। आग बुझाए जाने के बाद महिला का शव फैक्ट्री के बेसमेंट से मिला। महिला इस फैक्ट्री में मजदूर थी।
तेलंगाना-छत्तीसगढ़ बॉर्डर पर पुलिस से मुठभेड़ में दो नक्सली मारे गए
तेलंगाना-छत्तीसगढ़ बॉर्डर पर भद्राद्री-कोठागुदम जिले के जंगली इलाके में रविवार को पुलिस से मुठभेड़ में दो नक्सली मारे गए। पुलिस के मुताबिक, उन्हें जानकारी मिली थी कि पुलिस पर हमला करने के लिए प्रतिबंधित संगठन CPI की एक टीम पुट्‌टापाडु जंगल में मौजूद है। जब इस टीम को ढूंढने के लिए पुलिस ने जांच शुरू की तो, नक्सिलयों ने पुलिस पर हमला किया। दोनों तरफ से गोलीबारी हुई, जिसमें दो नक्सली मारे गए। उनकी डेड बॉडी मौके से बरामद की गई।
बीते 24 घंटे में कोरोना के 2,380 नए केस, 21 मौतें; एक्टिव केस 27,212 हुए
देश में कोरोना केस लगातार कम हो रहे हैं। बीते दिन 2,830 नए केस दर्ज किए गए, जबकि 21 लोगों की मौत हुई। 5,188 लोग इस बीमारी से ठीक हुए। एक्टिव केस 30 हजार से कम हो गए हैं। फिलहाल देश में सिर्फ 27 हजार 212 लोगों का इलाज जारी है।
अमेरिका के टेक्सास में मॉल में शूटिंग, 9 लोगों की मौत; पुलिस ने शूटर को मार गिराया
अमेरिका के टेक्सास के एक मॉल में शनिवार को गोलीबारी की घटना हुई। न्यूज एजेंसी रॉयटर्स ने लोकल मीडिया के हवाले से बताया है कि हमले में बच्चों समेत 9 लोगों की मौत हुई है, जबकि कई घायल हैं। वहीं, पुलिस ने संदिग्ध शूटर को मार गिराया है। घायल हुए लोगों की संख्या और उनकी हालत के बारे में कोई जानकारी नहीं मिल सकी है। पूरी खबर यहां पढ़ें...
भाजपा नेता ने खड़गे और उनके परिवार को मारने की साजिश रचने से किया इनकार
कर्नाटक में भाजपा उम्मीदवार मणिकांत राठौड़ ने मल्लिकार्जुन खड़गे और उनके परिवार को मारने की साजिश रचने के आरोप को खारिज कर दिया। उन्होंने कहा कि कांग्रेस चुनाव हारने के डर से ऐसे झूठे आरोप लगा रही है। कांग्रेस सोशल मीडिया पर जो वीडियो शेयर कर रही है, वो झूठी हैं। मैंने किसी को नहीं धमकाया है। मैंने कांग्रेस के खिलाफ शिकायत दर्ज कराई है।
दरअसल, शनिवार को कांग्रेस ने एक ऑडियो क्लिप जारी कर दावा किया था कि भाजपा उम्मीदवार मणिकांत राठौड़ कांग्रेस अध्यक्ष मल्लिकार्जुन खड़गे और उनके परिवार की हत्या की साजिश रच रहे हैं।
सूडान में ऑपरेशन कावेरी बंद, 3862 को भारत लाया गया
युद्धग्रस्त सूडान से भारतीयों को निकालने के लिए शुरू किया गया ‘ऑपरेशन कावेरी’ बंद कर दिया गया है। इस अभियान के तहत अब तक 3,862 भारतीयों को बचाया गया। इस अभियान के साथ ही जेद्दा के स्कूल में बना सुविधा कैंप को भी बंद कर दिया गया है। सऊदी अरब में भारतीय दूतावास ने ट्वीट किया कि हमने ऑपरेशन कावेरी के दौरान सूडान से निकाले गए लोगों के लिए इंटरनेशनल इंडियन स्कूल जेद्दा में बनाई गई पारगमन सुविधा को बंद कर दिया है।
मुंबई-चेन्नई के बीच हुए IPL मैच की अवैध टिकट बेचने के आरोप में 9 गिरफ्तार, टिकट और कैश जब्त
शनिवार को चेन्नई सुपर किंग्स और मुंबई इंडियंस के बीच हुए IPL मैच की टिकट अवैध तरीके के बेचने के आरोप में 9 लोगों को गिरफ्तार किया। चेन्नई पुलिस ने इनसे 19 टिकट और कैश भी जब्त किया है। चेन्नई में हुए इस मैच में CSK ने MI को 6 विकेट से हरा दिया।
इंडियन नेवी का शिप INS मगर कोच्चि में हुआ रिटायर, 36 सालों तक की देश सेवा
इंडियन नेवी का सबसे पुराना लैंडिंग शिप टैंक INS मगर शनिवार को कोच्चि नेवल बेस में रिटायर हो गया। INS मगर ने 36 सालों तक देश की सेवा की। शिप को कोच्चि में सूर्यास्त के समय सेवामुक्त किया गया। इस दौरान शिप के कमांडर हेमंत वी सालुंके समेत नेवी के कई उच्च अधिकारी मौजूद रहे।